《和永叔喜雪》
宋代·刘敞

阴风触物生晚劲，积雪经旬戏春令。气排水国吁可骇，势覆山城力谁竞。

缤纷乍逐飞霰夺，惨淡仰见浮云定。稍并日夜明相续，欲乱玄黄色交映。

丘陵迤逦增更高，市井喧卑听逾静。包荒含垢似天德，履素居纯近民性。

可怜佳境浩无极，非有雄辞岂能咏。匆忆避地歌其雱，携手驱车及宽政。

迩来盈尺亦何有，高卧闭门方自庆。矧占丰岁宜九谷，重抑骄阳驱百病。

龙蛇在蛰莺在谷，与我俱欣四时正。新诗翩翩摧古人，汝阴太守明廷臣。

侔色揣称笑流俗，与民乐赓阳春曲。由来曲高和必寡，况我才居郢人下。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。